Міжнародны дзень музеяў з’явіўся на календары ў 1977 годзе, калі на чарговым паседжанні ICOM (International Council of Museums — Міжнародны савет музеяў) была прынята прапанова аб зацверджанні гэтага свята. З 1978 года гэты дзень адзначаецца болей чым у 150 краінах свету. Музей з’яўляецца неад’емнай часткай нашага з вамі жыцця, кагосьці сюды прыводзяць яшчэ ў школьныя гады, а хтосьці ўжо ў свядомым узросце прыходзіць сам і далучае да гэтай традыцыі сваіх дзяцей і ўнукаў. Паводле слоў Жака Перо, прэзідэнта ICOM, “музеі павінны заняць сваё месца ў сэрцы грамадства і быць адкрытымі грамадскасці. Развіццё нашых устаноў залежыць у большай ступені ад дапамогі грамадскасці, і мы павінны прапанаваць ёй магчымасць падтрымаць нашы мэты і прыняць удзел у нашай працы. Такім чынам, неабходна, каб музеі і грамадства працавалі разам, у атмасферы творчасці і навацый”.